《送户部吴廷宪主事赴广西提学佥事得文字》
明代·程敏政

泛泛濯锦江，产材多好文。就中吴季子，壮岁迥不群。

久簉司徒班，荐书新上闻。朝廷重兴学，简命恩礼勤。

乘骢过梅岭，持节开江氛。念子掌邦教，此职固所欣。

都门时雨晴，岐路东西分。峤外岂无士，成之在陶薰。

时名愧葩藻，实学须典坟。典坟首群行，古圣非徒云。

行行志方健，宁肯上负君。三岁谅有期，迟子来策勋。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。